किला परीक्षितगढ़ के सौदत गांव में शाहिद उर्फ बादल का परिवार रहता है। शाहिद किला परीक्षितगढ़ थाने का हिस्ट्रीशीटर है। उस पर लूट और हत्या के कई मुकदमे हैं। 2012 में टीपीनगर में धनंजय जैन के घर हुई डकैती में भी शाहिद मुख्य आरोपी था। सोमवार रात करीब दो बजे शाहिद के घर पर आठ-दस बदमाशों ने धावा बोल दिया। शाहिद ने कुंडी नहीं खोली तो बदमाश खिड़की के शीशे तोड़कर अंदर घुस गए। शाहिद छत के रास्ते भाग गया। बदमाशों ने शाहिद की पत्‍‌नी जुबैदा की छाती में दो गोली मारी। चारपाई पर सो रहे जुबैदा के दो वर्ष के बच्चे आहद के सीने में भी एक गोली मारी गई। गोलियों की आवाज सुन आसपास के लोगों की भीड़ जब मौके पर पहुंची तब तक हमलावर भाग चुके थे। हमलावरों के भागने के बाद शाहिद भी घर के अंदर पहुंच गया। शाहिद ने आठ लोगों को नामजद किया है। नामजद किए गए सभी आरोपी शाहिद के गैंग में काम कर चुके है। फोरेंसिक टीम ने मौके पर साक्ष्य जुटाए।